KIRJALLINEN KYSYMYS E-4008/00

esittäjä(t): Robert Goebbels (PSE) komissiolle

(21. joulukuuta 2000)

Aihe: Väliaikaisen Indusi-turvajärjestelmän vaikutukset rautatieyhteyksiin Saksan liittotasavaltaan

Saksan liittotasavalta ottaa 1. tammikuuta 2001 käyttöön uuden Indusi-turvajärjestelmän, joka tulee koskemaan kaikkia Saksassa liikennöiviä junia. Vaikka tämä toimenpide on sinänsä perusteltu, se tulee aiheuttamaan paljon ongelmia Saksan naapurimaiden rautatieverkoille, sillä nämä maat eivät enää voi käyttää kalustoaan Saksan rautateillä, koska niillä ei ole käytössään uutta järjestelmää.

Tämän vuoksi esimerkiksi Metzin ja Saarbrückenin sekä Luxemburgin ja Trierin väliset paikallisjunat samoin kuin lukuisat muut alueelliset yhteydet joutuvat kärsimään Saksan liikenneministerin kiellosta jatkaa näiden paikallisjunien lupia 31. joulukuuta 2000 jälkeen siihen asti kunnes uusi, Indusi-järjestelmällä varustettu kalusto saadaan käyttöön.

Voisiko komissio nämä olosuhteet huomioon ottaen vastata seuraaviin kysymyksiin:

1. Vaikka Saksan viranomaisten asenne johtuu ymmärrettävistä turvallisuusnäkökohdista, eikö se muodostakin esteen ihmisten vapaalle liikkumiselle ja kansainvälisen rautatieliikenteen julkisen palvelun tarjonnan säilyttämiselle?

2. Aikooko komissio pyytää Saksan viranomaisia myöntämään muille rautatieyhtiöille siirtymäkauden, jotta ne voisivat mukautua paremmin Saksan uusiin turvallisuusnormeihin?

3. Eikö tämä Indusi-asia osoita, että Euroopan unionin (ja ehdokasvaltioiden) sisällä tarvitaan rautatiealan turvallisuusvaatimusten ja muiden toimintaedellytysten yhdenmukaistamista?

Loyola de Palacion komission puolesta antama vastaus

(8. maaliskuuta 2001)

Jäsenvaltioiden rautateitä on aina kehitetty kansallisina järjestelminä, joilla on erilaiset sähköistystä, opaste/-merkinantojärjestelmiä ja muita perusparametrejä koskevat standardit. Opaste/merkinanto- ja turvallisuusjärjestelmät vaihtelevat verkosta toiseen, mikä estää vetureiden ja vaunuryhmien yhteentoimivuuden. Yleensä rajat ylittävässä liikenteessä käytettävään veturiin on asennettava tarvittavat laitteet, jotta veturi olisi yhteensopiva verkoissa käytettävien erilaisten turvajärjestelmien kanssa. Näin on toimittu muun muassa Belgian, Saksan, Ranskan ja Yhdistyneen kuningaskunnan välillä liikennöivien Thalys- ja Eurostar-junien osalta. Verkkojen turvallisuusvaatimukset vahvistetaan kansallisessa lainsäädännössä ja niitä on sovellettava syrjimättömällä tavalla kaikkiin liikenteenharjoittajiin.

Nykyinen tilanne on kuitenkin merkittävä este yhteentoimivan Euroopan laajuisen raidejärjestelmän kehittämiselle ja komissio onkin tehnyt viime vuosina useita aiheeseen liittyviä aloitteita. Vuodesta 1990 lähtien komissio on edistänyt, myös taloudellisesti, yhdenmukaisen Euroopan rataliikenneohjausjärjestelmä ERTMS:n kehittämistä. Järjestelmän avulla olisi tarkoitus poistaa yksi suurimmista rajat ylittävän junaliikenteen esteistä. Heinäkuun 23 päivänä 1996 annetussa neuvoston direktiivissä 96/48/EY Euroopan laajuisen suurten nopeuksien rautatiejärjestelmän yhteentoimivuudesta(1) säädetään suuren nopeuksien järjestelmän osajärjestelmien yhteentoimivuuden teknisistä eritelmistä (YTE), kuten esimerkiksi liikenteen ohjauksesta ja hallinnasta ja opaste/merkinantojärjestelmistä. ERTMS on tulevaisuudessa Euroopan suurten nopeuksien rautatiejärjestelmän opaste/merkinantojärjestelmän standardi. Viime vuonna annettiin ehdotus vastaavanlaisesta direktiivistä. Tämä Euroopan laajuisen tavanomaisen rautatiejärjestelmän yhteentoimivuudesta(2) annettava direktiivi hyväksyttäneen vuoden 2001 alkupuolella. Vuonna 2001 komissio aikoo antaa ehdotuksen myös jäsenvaltioiden turvallisuussäännösten yhdenmukaistamisesta.

Saksassa on jo usean vuoden ajan ollut käytössä Indusi-turvajärjestelmä. Saksan asiaa koskeva lainsäädäntö edellyttää yleensä, että verkossa liikennöiviin vetureihin asennetaan Indusin laitteisto. Arvoisan parlamentin jäsenen tarkoittamia alueellisia palveluja harjoittavat Ranskan valtion rautatieyhtiö SNCF (Société nationale des chemins de fer français) ja Saksan liittovaltion rautatieyhtiö DB (Deutsche Bundesbahn). DB:lle on syyskuusta 1996 alkaen myönnetty väliaikainen poikkeus Saksan säännösten soveltamisesta, koska Ranskan vetureiden mukauttaminen on myöhästynyt. Ranskan vetureihin on yleensä asennettu vastaava ranskalainen turvajärjestelmä KVB. Vastaavan turvallisuustason varmistamiseksi veturinkuljettajilla on oltava apulainen Saksan rautatieverkossa liikennöitäessä. Kysymys koskee viimeisimmän poikkeuksen voimassaolon päättymistä. Saksan liikenneministeriöltä saatujen tietojen mukaan poikkeus uudistettiin 30. marraskuuta 2000 jälleen kahdeksi vuodeksi. Tämän jälkeen Ranskan vetureissa oletetaan olevan Indusi-järjestelmä.

Euroopan laajuisen tavanomaisen rautatiejärjestelmän yhteentoimivuudesta annetun direktiiviehdotuksen tavoitteena on yhdenmukaistaa verkkojen opaste/merkinanto- ja turvallisuusjärjestelmät, jotta tulevaisuudessa rajat ylittävässä liikenteessä toimivia vetoyksikköjä ei tarvitsisi varustaa useilla turvajärjestelmillä.

(1) EYVL L 235, 17.9.1996.

(2) EYVL C 89 E, 28.3.2000.